PMIndiaData/PMIndiaSum huggingface dataset:
மும்பை டார்தேவ் கட்டடத்  தீவிபத்தில் உயிரிழந்தவர்களுக்குப்  பிரதமர் இரங்கல்

மும்பை தார்தேவில் நிகழ்ந்த கட்டடத் தீவிபத்தில் உயிரிழந்தவர்கள் குறித்து பிரதமர் திரு நரேந்திர மோடி கவலை தெரவித்துள்ளார். உயிரிழந்தவர்களின் குடும்பத்தினருக்கு இரங்கல் தெரிவித்துள்ள அவர், காயமடைந்தவர்கள் விரைந்து குணமடையப் பிரார்த்தித்துள்ளார். பிரதமர் தேசிய நிவாரண நிதியிலிருந்து, உயிரிழந்தவர்களின் குடும்பங்களுக்குத் தலா 2 லட்சம் ரூபாய் இழப்பீடு வழங்கவும், காயமடைந்தவர்களுக்கு தலா ரூ.50,000 வழங்கவும் அவர் அனுமதி அளித்துள்ளார்.
ரயில்வேத் துறையில் தொழில்நுட்ப ஒத்துழைப்பு குறித்த  இந்தியா-பிரான்ஸ் புரிந்துணர்வு ஓப்பந்தம் குறித்து மத்திய அமைச்சரவைக்கு எடுத்துரைக்கப்பட்டது.

ரயில்வேத் துறையில் தொழில்நுட்ப ஒத்துழைப்பு குறித்த இந்திய ரயில்வேக்கும், பிரான்ஸ் நாட்டின் அரசுக்கு சொந்தமான எஸ் என் சி எஃப் மொபிலிட்டிஸ் நிறுவனத்திற்கும் இடையிலான புரிந்துணர்வு ஓப்பந்தம் குறித்து பிரதமர் திரு நரேந்திர மோடி தலைமையிலான மத்திய அமைச்சரவைக்கு எடுத்துரைக்கப்பட்டது. 2018 மார்ச் 10ம் தேதி இந்த ஒப்பந்தம் கையெழுத்தானது. ரயில்வே துறையில் நவீன மேம்பாடுகள், அறிவு ஆகியவை குறித்து கலந்துரையாடலும், கருத்துப்பரிமாற்றம் செய்யவும் இந்திய ரயில்வேக்களுக்கு இந்த புரிந்துணர்வு ஒப்பந்தம் மேடை அமைத்து தருகிறது. இந்த ஒப்பந்தப்படி தொழில்நுட்ப நிபுணர்கள், அறிக்கைகள், தொழில்நுட்ப ஆவணங்கள், பயிற்சிகள், கருத்தரங்குகள், பயிலரங்குகள் ஆகியவற்றின் பரிவர்த்தனைக்கு வாய்ப்பு ஏற்படுகிறது. குறிப்பிட்ட தொழில்நுட்ப பகுதிகளில் மற்றும் இதர கருத்துப்பரிமாற்ற அறிவுப்பகிர்வு நிகழ்ச்சிகளிலும் கவனம் செலுத்த இந்த ஒப்பந்தம் வகை செய்கிறது. கீழ்க்கண்ட பகுதிகளில் முக்கிய கவனம் செலுத்தும் அணுகுமுறைகள் தொடர்பான ஒத்துழைப்பு கட்டமைப்புக்கு இந்த ஒப்பந்தம் வாய்ப்பு ஏற்படுத்தித் தருகிறது. 1) அதிவேக மற்றும் ஓரளவு அதிவேக ரயில்கள் 2) ரயில்நிலைய புதுப்பிப்பு மற்றும் செயல்பாடு 3) தற்போதைய நடைமுறைகள் மற்றும் அடிப்படை வசதிகளை நவீனமயமாக்குவது 4) புறநகர் ரயில்கள் பின்னணி: பல்வேறு வெளிநாட்டு அரசுகள் மற்றும் தேசிய ரயில்வேக்களுடன் தொழில்நுட்ப ஒத்துழைப்புக்கான புரிந்துணர்வு ஒப்பந்தங்களில் ரயில்வே அமைச்சகம் கையெழுத்திட்டுள்ளது. ஒத்துழைப்புக்கென அடையாளம் காணப்பட்ட பகுதிகளில் அதிவேக ரயில்பாதைகள், தற்போதுள்ள வழித்தடங்களில் வேகத்தை உயர்த்துதல், உலகத்தர ரயில் நிலையங்களை உருவாக்குதல், கனரக சரக்கு செயல்பாடு, ரயில் கட்டமைப்பை நவீனமயமாக்குதல் ஆகியவன அடங்கும். ரயில்வே தொழில்நுட்பம் மற்றும் செயல்பாடுகளில் தகவல் பரிமாற்றம், அறிவு பகிர்வு, தொழில்நுட்ப பயணங்கள், பயிற்சிகள், பயிலரங்குகள் ஆகியவற்றின் மூலம் இந்த ஒத்துழைப்பு எட்டப்படுகிறது. ——–
டிடிஎச் சேவை வழிமுறைகள் திருத்தத்துக்கு மத்திய அமைச்சரவை ஒப்புதல்

பிரதமர் திரு. நரேந்திரமோடி தலைமையில் இன்று நடைபெற்ற அமைச்சரவைக் கூட்டத்தில், டிடிஎச் சேவை வழிமுறைகள் திருத்தத்துக்கு ஒப்புதல் அளிக்கப்பட்டுள்ளது. இதன்படி, டிடிஎச் லைசென்ஸ் 20 வருட காலத்துக்கு வழங்கப்படும். அதன் பிறகு 10 ஆண்டுகளுக்கு ஒரு முறை நீட்டித்துக் கொள்ளலாம். காலாண்டுக்கு ஒருமுறை லைசன்ஸ் கட்டணம் வசூலிக்கப்படும் . டிடிஎச் உள்கட்டமைப்பு வசதிகள் டிடிஎச் நிறுவனங்களிடையே பகிர்ந்து கொள்ளப்படவும் டிடிஎச் சேவை வழிமுறைகள் திருத்தம் வழிவகை செய்கிறது. தகவல் மற்றும் ஒலிபரப்பு அமைச்சகம் வெளியிட்டுள்ள திருத்தப்பட்ட டிடிஎச் சேவை வழிமுறைகளின் படி இந்த முடிவு அமலுக்கு வரும். மேலும் விவரங்களுக்கு இந்த ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1682976
இந்தியாவைப் பேரிடர்களிலிருந்து மீட்டெழச் செய்வது, உயிரச்சேதத்தைக் குறைப்பது ஆகியவற்றை நோக்கமாகக் கொண்டது இத்திட்டம்

தேசியப் பேரிடர் மேலாண்மைத் திட்டத்தைப் பிரதமர் திரு நரேந்திர மோடி இன்று வெளியிட்டார். நாட்டில் இந்த வகையில் வெளியிடப்படும் முதலாவது திட்டமாகும் இது. இந்தியாவை பேரிடர்களிலிருந்து மீட்டெழச் செய்வது, உயிர்ச்சேதத்தைக் குறைப்பது ஆகியவற்றை நோக்கமாகக் கொண்டது இத்திட்டம். இந்தத் திட்டம்
தில்லி அலிப்பூரில், சிறு விவசாயிகள் விவசாய, வர்த்தக கூட்டமைப்பு, விவசாய விற்பனை நிலையம் அமைப்பதற்கு தில்லி பால் திட்டத்திற்கு சொந்தமான 1.61 ஏக்கர் நிலத்தை குத்தகை விடுவதற்கான திட்டத்திற்கு மத்திய அமைச்சரவை ஒப்புதல் அளித்துள்ளது

தில்லி அலிப்பூரில், சிறு விவசாயிகள் விவசாய, வர்த்தக கூட்டமைப்பு விவசாய விற்பனை நிலையம் அமைப்பதற்கு தில்லி பால் திட்டத்திற்கு சொந்தமான 91/15 எண் உள்ள 1.61 ஏக்கர் நிலத்தை குத்தகை விடுவதற்கான திட்டத்திற்கு பிரதமர் திரு நரேந்திர மோடி தலைமையிலான மத்திய அமைச்சரவைக் கூட்டத்தில் ஒப்புதல் அளிக்கப்பட்டது. 10.9.2014 முதல் 9.9.2044 வரையிலான 30 ஆண்டு காலத்திற்கான இந்த குத்தகைக்கு மாதம் ஒன்றுக்கு 100 ரூபாய் குத்தகை வாடகையாகவும் 10.9.2014 முதல் இது வருடம் ஒன்றுக்கு 10 சதவீதமாக உயர்த்தப்படும். ஒவ்வொரு வருடமும் ஜனவரி மாதம் 31ஆம் தேதிக்குள் வருடம் முழுவதுக்குமான குத்தகை வாடகையை முன்னதாகவே செலுத்த வேண்டியிருக்கும். தாக்கம்: சிறு விவசாயிகள், விவசாய வர்த்தகக் கூட்டமைப்பால் அமைக்கப்படும் இந்த விவசாய விற்பனைக் கூடம் தில்லி மற்றும் தேசிய தலைநகர் மண்டலத்தில் உள்ள விவசாயிகள் மற்றும் நாடெங்கிலும் உள்ள வாடிக்கையாளர்கள் பயன்பெறும் வகையில் கூடுதல் சந்தை வழித்தடங்கள் மற்றும் பழங்கள் மற்றும் காய்கறிகளை மொத்தமாகவும், சில்லறையாகவும் நேரடியாக உற்பத்தி செய்ய உற்பத்தியாளர் சங்கங்களுக்கும் ஒரு வாய்ப்பினை வழங்கும். விவசாய விற்பனைக் கூடத்தின் சிறப்பியல்புகள் : பதிவு செய்யப்பட்ட வேளாண் உற்பத்தியாளர்கள்/ விளைப்பொருட்கள் சங்கங்கள் ஆகியவை மட்டுமே இந்த தளத்தில் தங்களது உற்பத்திப் பொருட்களை வழங்குவதற்கு அனுமதிக்கப்படுவார்கள். முகவர்கள் மற்றும் இடைத்தரகர்கள் இல்லாமல் சில்லரை வியாபாரிகள், மொத்த வியாபாரிகள், தங்கும் விடுதிகள், உணவகங்கள், குடியிருப்போர் நலச் சங்கங்கள் மற்றும் சாதாரண வாடிக்கையாளர்கள் இந்த தளத்திலிருந்து பொருட்களை வாங்கலாம். விவசாய விற்பனைக் கூடத்தில் செய்யப்படும் வரிவர்த்தனைகளுக்கு விற்பனையாளர்களிடமோ, வாங்குவோரிடமோ எந்தவிதக் கட்டணமும் வசூலிக்கப்படாது. எனினும், கிடங்குகள் மற்றும் குளிர்சாதன வசதியைப் பயன்படுத்துவதற்கு வேளாண் உற்பத்தியாளர்கள் சிறிய அளவிலான சேவைக் கட்டணத்தை செலுத்த வேண்டியிருக்கும். தனி உரிமை கிளைகளை மாதிரியாகக் கொண்ட சில்லரை விற்பனையகங்களின் மூலமாக விவசாய விற்பனைக் கூடம் நேரடியாகவும் பொருட்களை விநியோகம் செய்யும். இதற்ககான ஆரம்பமாக, தில்லி பால் திட்டத்தில் தேர்ந்தெடுக்கப்பட்ட விற்பனையகங்களில் பிரதான விளைப்பொருட்களான உருளைக்கிழங்கு மற்றும் வெங்காயம் ஆகியவை விற்கப்படும். விவசாய விற்பனைக்கூடத்தின் அழைப்பு மையங்களின் மூலமாக வலைதள விற்பனைக்கும், நேரடி சந்தைக்கும் வழி வகை செய்யப்பட்டுள்ளது.
மத்தியப் பிரதேச மாநிலம் தார் பகுதியில் நேரிட்ட பேருந்து விபத்தில் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து நிதியுதவி வழங்கப்படும் என்று பிரதமர் அறிவித்துள்ளார்

மத்தியப் பிரதேச மாநிலம் தார் பகுதியில் நேரிட்ட பேருந்து விபத்தில் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ. 2 லட்சம் நிதியுதவி வழங்கப்படும் என்று பிரதமர் திரு நரேந்திர மோடி அறிவித்துள்ளார். காயமடைந்தவர்களுக்கு தலா ரூ. 50,000 அளிக்கப்படும் என்றும் அவர் கூறியுள்ளார். பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது- “மத்தியப் பிரதேச மாநிலம் தார் பகுதியில் நேரிட்ட பேருந்து விபத்தில் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ. 2 லட்சம் நிதியுதவி வழங்கப்படும். காயமடைந்தவர்களுக்கு தலா ரூ. 50,000 அளிக்கப்படும்: பிரதமர்”
இந்தியாவில் முதலீட்டுக்கான கட்டமைப்பை உருவாக்க இந்தியா – சவுதி அரேபியா இடையே புரிந்துணர்வு ஒப்பந்தம் : மத்திய அமைச்சரவை ஒப்புதல்

இந்தியாவில் முதலீட்டுக் கட்டமைப்பை உருவாக்குவதற்கான ஒரு செயல்முறையை நிறுவுவதற்கு வழிவகுக்கும், இந்தியா மற்றும் சவுதி அரேபியா இடையிலான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. நமது நாட்டின் உள்கட்டமைப்பிற்கு தேவையான முதலீட்டை ஈர்க்கும் நோக்கத்துடன் சவுதி அரேபிய நிறுவனங்களுடன் இணைந்து செயல்படுவதற்கு இந்த ஒப்பந்தம் வழிவகுக்கும். நமது நாட்டின் உள்கட்டமைப்பு வளர்ச்சிக்கு உத்வேகம் அளிப்பதற்கும், அதிக வேலைவாய்ப்புகளை உருவாக்குவதற்கும், துணை தொழில் துறைகளின் வளர்ச்சிக்கும், இவற்றின் வாயிலாக ஒட்டுமொத்த பொருளாதார வளம் மற்றும் ஜிடிபி வளர்ச்சிக்கு இந்த ஒப்பந்தம் உதவும்.
ஒரே பதவி ஒரே ஓய்வூதியம் திட்டத்தை பிரதமர் அறிவித்ததற்கு முன்னாள் ராணுவத்தினர் வாழ்த்து

ஒரே பதவி ஒரே ஓய்வூதியத் திட்டத்தை பிரதமர் திரு. நரேந்திர மோடி நேற்று அறிவித்ததற்கு முன்னாள் ராணுவ வீரர்கள் வரவேற்று அவருக்கு வாழ்த்து தெரிவித்துள்ளனர். பரிதாபாத்தில் இன்று பதர்பூர்-பரிதாபாத் மெட்ரோ ரயில் சேவையை பிரதமர் துவக்கி வைத்தபோது அவருக்கு பூச்செண்டுகளை அளித்து நன்றி தெரிவித்தனர். . ••••••
மகாராஷ்டிராவில் வதவான் என்னும் இடத்தில் புதிய பெரிய துறைமுகம் அமைப்பதற்காக கொள்கை அளவில் மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், மகாராஷ்டிரா மாநிலம் தகானுவுக்கு அருகே வதவான் என்னும் இடத்தில் முக்கிய துறைமுகம் ஒன்றை அமைப்பதற்காக கொள்கை அளவில் ஒப்புதல் வழங்கப்பட்டுள்ளது. இந்த திட்டத்தின் மொத்த மதிப்பீடு ரூ.65,544.54 கோடியாக இருக்கும். வதவான் துறைமுகம் உருவாக்கப்பட்டு, அதை இயக்குவதற்கு தனியார் நிறுவனங்களுக்கு குத்தகைக்கு விடப்படும். இத்திட்டத்தை செயல்படுத்த சரிபாதி அல்லது அதற்கு மேல் பங்குகளை கொண்ட முக்கிய பங்கேற்பு நிறுவனமாக ஜவஹர்லால் நேரு துறைமுகம் இருக்கும். இதற்காக சிறப்பு நோக்க அமைப்பு ஒன்று உருவாக்கப்படும். இந்த அமைப்பு துறைமுகத்தின் உள்கட்டமைப்புகளை உருவாக்க உதவும். துறைமுகத்தின் அனைத்து விதமான வர்த்தக நடவடிக்கைகளும் பொதுத்துறை மற்றும் தனியார் பங்களிப்புடன் நடைபெறும். வதவான் துறைமுகம் உருவாக்கப்படுவதால் உலகின் முன்னோடி கண்டெய்னர் துறைமுகங்கள் 10-ல் இந்தியாவும் ஒன்றாக திகழும். இயற்கை துறைமுகமாக அது உருவாக இருப்பதால், மிகப்பெரிய கப்பல்களை கையாள முடியும்.
இல்லந்தோறும் மூவண்ணக்கொடி இயக்கத்தின் உற்சாக கொண்டாட்டங்களை பிரதமர் பகிர்ந்துள்ளார்

நாடு முழுவதும் இல்லந்தோறும் மூவண்ணக்கொடி இயக்கத்தின் பல்வேறு உற்சாக கொண்டாட்டங்களை பிரதமர் திரு நரேந்திர மோடி தமது டுவிட்டர் பதிவில் பகிர்ந்து கொண்டுள்ளார். முழு விவரத்திற்கு இந்த ஆங்கில செய்திக்குறிப்பை காணவும்: https://www.pib.gov.in/PressReleasePage.aspx?PRID=1851767
பெஹல் திட்டத்திற்கு பத்து கோடி மக்கள் பதிவு – பிரதமர் மகிழ்ச்சி

பெஹல் திட்டத்தில் பத்து கோடி மக்களுக்கு மேல் தங்களை பதிவு செய்துள்ளதை முன்னிட்டு பிரதமர் திரு. நரேந்திர மோடி மகிழ்ச்சி தெரிவித்துள்ளார். இது குறித்து பிரதமர் தெரிவித்ததாவது:- பெஹல் திட்டத்திற்காக 10 கோடி மக்களுக்க மேல் தங்களை பதிவு செய்து கொண்டுள்ளது எனக்கு மிகுந்த மகிழ்ச்சி அளிக்கிறது. இது ஒரு முக்கிய சாதனையாகும். இது உலகளவில் உள்ள பண பரிமாற்ற திட்டங்களில் பெஹல் திட்டத்தை பெரிய திட்டமாக மாற்றி உள்ளது. பயணாளிகளுக்கும் அதிகாரிகளுக்கும் எனது வாழ்த்துகள். பெஹல் திட்டம் கல்ல சந்தைகளுக்கு முடிவு கொண்டு வருவதோடு. மானியம் மக்களுக்கு முறையாக சென்று அடைவதையும் உறுதி செய்யும். நாட்டின் வளர்ச்சியில் பெஹல் முக்கிய பங்கு வகிக்கிறது என்று பிரதமர் தெரிவித்துள்ளார்.
பொறியாளர் தினத்தையொட்டி பிரதமர் வாழ்த்து

பொறியாளர் தினத்தை ஒட்டி பிரதமர் திரு. நரேந்திர மோடி நல்வாழ்த்துக்களை தெரிவித்துக் கொண்டுள்ளார். பொறியாளர் தினமாக கடைபிடிக்கப்படும் பாரத ரத்னா எம். விஸ்வேஸ்வரய்யாவின் சேவைகளை அவர் நினைவுகூர்ந்துள்ளார். “தடம்-பதிக்கக் கூடிய ஏராளமான கண்டுபிடிப்புகளுக்குக் காரணமான, அறிவாற்றல், கடமையுணர்வு & புதுமையான சிந்தனைகள் கொண்ட அனைத்துப் பொறியாளர்களுக்கும், பொறியாளர் தினத்தில் நல்வாழ்த்துகளை தெரிவித்துக் கொள்கிறேன். பாரத ரத்னா எம். விஸ்வேஸ்வரய்யா அவர்களுக்கு அவருடைய பிறந்த நாள் ஆண்டுவிழாவில் பெருமையுடனும் மகிழ்ச்சியுடனும் வணக்கம் தெரிவிக்கிறோம். முன்னோடியான ஒரு பொறியாளராக அவர் நினைவுகூரப்பட்டு, மதிக்கப்படுகிறார்” என்று பிரதமர் கூறியுள்ளார்.
சர்க்கரையை பதுக்கி வைத்தல் தொடர்பாக ஏப்ரல் 2017 வரை செல்லுபடியாகும் மத்திய அரசின் உத்தரவை காலநீடிப்பு செய்வது

தற்போதுள்ள சர்க்கரைப் பதுக்கல் தொடர்பான உத்தரவின் செல்லுபடியாகும் காலத்தை 29.10.2016 முதல் 28.04.2017 வரையான ஆறுமாத காலத்துக்கு நீடிக்க பிரதமர் திரு நரேந்திர மோடி தலைமையிலான முக்கிய அமைச்சரவை ஒப்புதல் வழங்கியது. இந்த முடிவின் முக்கிய நோக்கம் மத்திய அரசின் ஒப்புதலுடன் மாநில அரசுகள் கட்டுப்பாடு உத்தரவுகளை சர்க்கரை இருப்பு வைக்கும் அளவைக் கட்டுப்படுத்தும் வகையில் அவை விரும்பும் போது பிறப்பிக்க வகை செய்வது ஆகும். பொது மக்களுக்கு சர்க்கரையை நியாயமான விலையில் கிடைக்கச் செய்வதை மேம்படுத்தவும் இதனை பதுக்கி வைத்து கொள்ளை லாபம் சம்பாதிப்பதைக் கட்டுப்படுத்தவும் எடுக்கப்படும் முயற்சிகளுக்கு இந்த நடவடிக்கை உதவும் என்று எதிர்பார்க்கப்படுகிறது. பின்னணி: மாநிலங்கள் சர்க்கரையைப் பொறுத்தவரை அதன் வழங்குதல், விநியோகம், விற்பனை, உற்பத்தி, இருப்பு வைத்தல், சேமித்தல், கொள்முதல் செய்தல் மற்றும் எடுத்துச் செல்லுதல் ஆகியவை தொடர்பான கட்டுப்பாடுகளைக் 28.10.2016 வரையிலான 6 மாத காலத்திற்கு கொண்டுவர உதவுவது என 27.04.2016 அன்று நடைபெற்ற அமைச்சரவைக் கூட்டத்தில் முடிவெடுக்கப்பட்டது. அதன்படி 29.04.2016 தேதியிட்ட எண் ஜி.எஸ்.ஆர். 1984 (ஈ) அறிவிக்கையின்படி நுகர்வோர் நலத்துறை குறிப்பிட்ட உணவுப் பொருள் திருத்த சட்டம் 2016 –னை நீக்க உத்தரவிட்டது. இதன் மூலம் மாநில அரசுகள் சர்க்கரை மீது 28.10.2016 வரை இருப்பு வரம்பை விதிக்க வகை செய்யப்பட்டது. இதனை அடுத்து இந்த உத்தரவு தற்போதுள்ள அனைத்து உத்தரவுகளுடன் இணைக்கப்பட்டது. இந்த நடவடிக்கை அத்தியாவசியப் பொருட்கள் தொடர்பான உத்தரவுகள் மற்றும் ஒன்றிணைக்கப்பட்ட 29.09.2016 தேதியிட்ட ஆணை ஜி.எஸ்.ஆர் 929 (ஈ) –ன் படி எடுக்கப்பட்டது. சமீப காலமாக சர்க்கரையின் சராசரி சில்லறை விலை உயர்ந்து வருகிறது என அறியப்பட்டது. ஆலைகளில் போதுமான சர்க்கரை இருப்பில் உள்ள நிலையிலும் இந்த விலைவாசி உயர்ந்துள்ளது. இந்த விலை உயர்வு செயற்கையாக வர்த்தகர்கள் மற்றும் மொத்த விற்பனையாளர்கள் சர்க்கரையைப் பதுக்கி வைத்ததன் காரணமாக ஏற்பட்டது. முந்தைய காலங்களில் இத்தகைய நிலவரங்கள் சர்க்கரையின் இருப்பு வைக்கும் வரம்பைக் கட்டுப்படுத்தும் அதிகாரத்தைப் பயன்படுத்துவதன் மூலம் கையாளப்பட்டது. தற்போதைய உத்தரவின் செல்லுபடி காலம் 28.10.2016 வுடன் முடிவடைகிறது. இதன் காரணமாக 29.09.2016 தேதியிட்ட மத்திய ஆணை ஜி.எஸ்.ஆர் எண் 929 (ஈ) ஐ 28.04.2017 வரை நீட்டிக்க வேண்டியது அவசியமாகிறது. இப்போதைய முடிவினை மத்திய அரசு அறிவிக்கையாக வெளியிடும். இதனை மாநில அரசுகளுக்கும் யூனியன் பிரதேசங்களுக்கும் தகவலுக்காக அனுப்பி வைக்கும். மாநில அரசுகளும் யூனியன் பிரதேசங்களும் தங்கள் அதிகாரங்களைப் பயனப்படுத்தி மத்திய அரசின் முன் அனுமதியுடன் கட்டுப்பாட்டு உத்தரவுகளைப் பிறப்பிக்கலாம்.
உலக கழிப்பறை தினம் : அனைவருக்கும் கழிப்பறை என்ற தனது உறுதியை இந்தியா வலுப்படுத்துகிறது – பிரதமர்

உலக கழிப்பறை தினமான இன்று, அனைவருக்கும் கழிப்பறை என்ற தனது உறுதியை நாடு வலுப்படுத்துகிறது என்று பிரதமர் திரு நரேந்திர மோடி கூறினார். "உலக கழிப்பறை தினத்தில், அனைவருக்கும் கழிப்பறை என்ற தனது உறுதியை இந்தியா வலுப்படுத்துகிறது. கடந்த சில வருடங்களில் கோடிக்கணக்கான இந்தியர்களுக்கு சுத்தமான கழிப்பறைகளை வழங்கும் ஈடில்லா சாதனை செய்யப்பட்டிருக்கிறது. இதன் மூலம், குறிப்பாக பெண்களுக்கு, சுகாதார நன்மைகள் அளிக்கப்பட்டிருப்பதோடு, அவர்களின் கண்ணியமும் காக்கப்பட்டிருக்கிறது," என்று தனது டிவிட்டர் பதிவொன்றில் பிரதமர் கூறியுள்ளார். •••••
லே-யில் பிரதமர்: புத்தமத தலைவர் 19-வது குஷோக் பகுலா ரின்போச் நூற்றாண்டு  நிறைவு விழாவில் பங்கேற்பு; ஜோஸிலா சுரங்கப்பாதைத்  திட்டப்பணிகளின் தொடக்கத்தை குறிக்கும் பெயர்ப்பலகையையும் திறந்து வைத்தார்.

ஜம்மு காஷ்மீரில் தமது ஒருநாள் பயணத்தின் முதல் கட்டமாக பிரதமர் திரு நரேந்திர மோடி இன்று (19.05.2018) லே வந்தடைந்தார். லே-வில் நடைபெற்ற 19-வது 19-வது குஷோக் பகுலா ரின்போச் நூற்றாண்டு நிறைவு விழா கொண்டாட்டத்தில் அவர் கலந்து கொண்டார். இதே நிகழ்ச்சியில், ஜோஸிலா சுரங்கப்பாதைத் திட்டப் பணிகளின் தொடக்கத்தை குறிக்கும் பெயர்ப்பலகையையும் பிரதமர் திறந்து வைத்தார். 14 கிலோமீட்டர் தூரமுள்ள ஜோஸிலா சுரங்கப்பாதை, இந்தியாவின் மிக நீளமான சாலை சுரங்கப்பாதையாக மட்டுமின்றி, ஆசியாவின் நீளமான இருவழி சுரங்கப்பாதையாகவும் அமைய உள்ளது. ஸ்ரீநகர் – லே இடையிலான தேசிய நெடுஞ்சாலை எண் 1A-யில், ரூ.6,800 கோடி மதிப்பீட்டில், கட்டுமானம், செயல்பாடு மற்றும் பராமரிப்பு அடிப்படையில் இத்திட்டத்தை மேற்கொள்ள, இம்மாதத் தொடக்கத்தில் பிரதமர் தலைமையில், நடைபெற்ற பொருளாதார விவகாரங்களுக்கான மத்திய அமைச்சரவைக் குழுக்கூட்டத்தில் ஒப்புதல் அளிக்கப்பட்டது. இந்த சுரங்கப்பாதை அமைக்கப்படுவதன் மூலம், எத்தகைய பருவகாலத்திலும், ஸ்ரீநகர், கார்கில் மற்றும் லே இடையே தடையற்ற போக்குவரத்தை மேற்கொள்ள முடியும். அத்துடன் ஜோஸிலா கணவாயைக் கடக்க தற்போது மூன்றரை மணி நேரம் ஆகும் நிலையில், இந்த சுரங்கப்பாதை மூலம் பதினைந்தே நிமிடங்களில் கடக்க முடியும். இந்தப் பிராந்தியத்தின் ஒட்டுமொத்த பொருளாதார மற்றும் சமூக – கலாச்சார ஒருங்கிணைப்புக்கும் இது வழிவகுக்கும். அத்துடன் பாதுகாப்பு முக்கியத்துவம் வாய்ந்ததாகவும் இந்த சுரங்கப்பாதை கருதப்படுகிறது. நிகழ்ச்சியில் திரண்டிருந்த மக்களிடையே உரையாற்றிய பிரதமர்,19-வது குஷோக் பாகுலா ரின்போச்சின் அளப்பறிய பங்களிப்பை நினைவூட்டினார். பிறருக்காக உழைப்பதற்காகவே தமது வாழ்நாளை அர்ப்பணித்தவர் அவர் என்றும் பிரதமர் புகழாரம் சூட்டினார். 19வது குஷோக் பாகுலா ரின்போச் மிகச் சிறந்த தூதராகவும் திகழ்ந்தார் என அவர் கூறினார். மங்கோலியாவில் தாம் மேற்கொண்ட பயணத்தின் போது, அந்நாட்டில் அவர் மீது வைத்துள்ள நல்லெண்ணத்தை தாம் நேரில் உணர்ந்ததாகவும் பிரதமர் குறிப்பிட்டார். ஜம்மு காஷ்மீரின் 3 பிராந்தியங்களுக்கும் இன்று (19.05.2018) தாம் பயணம் மேற்கொள்வது மகிழ்ச்சியளிப்பதாகவும் திரு நரேந்திர மோடி தெரிவித்தார். ஜம்மு காஷ்மீரில், ரூ.25,000 கோடி மதிப்பிலான வளர்ச்சித் திட்டங்கள் செயல்படுத்தப்பட இருப்பதாகவும் அவர் கூறினார். இந்தத் திட்டங்கள் இம்மாநில மக்களிடம் சாதகமான விளைவுகளை ஏற்படுத்தும் என்றும் பிரதமர் தெரிவித்தார்.
பிரிட்டிஷ் பிரதமரின் இந்திய பயணம் ( ஏப்ரல் 21-22)

பிரதமர் திரு நரேந்திர மோடியின் அழைப்பை ஏற்று, பிரிட்டிஷ் பிரதமர் திரு போரிஸ் ஜான்சன் இந்தியாவில் ஏப்ரல் 21 முதல் 22 வரை அரசு முறைப் பயணம் மேற்கொண்டார். இது பிரிட்டிஷ் பிரதமரின் முதலாவது இந்திய பயணம் ஆகும். ஏப்ரல் 22-ந்தேதி பிரதமர் ஜான்சனுக்கு குடியரசு தலைவர் மாளிகையில் பாரம்பரிய வரவேற்பு அளிக்கப்பட்டது. அவரை பிரதமர் திரு நரேந்திர மோடி அங்கு வரவேற்றார். பின்னர் ராஜ்காட் சென்று மகாத்மா காந்தி நினைவிடத்தில் அவர் மரியாதை செலுத்தினார். பின்னர் ஹைதராபாத் இல்லத்தில் பிரதமர் மோடியை போரிஸ் ஜான்சன் சந்தித்து பேசினார். இருதரப்பு உறவுகளை வரலுப்படுத்துவது குறித்து இரு தலைவர்களும் விரிவாக விவாதித்தனர். முன்னதாக வெளியுறவு அமைச்சர் ஜெய்சங்கர் பிரிட்டிஷ் பிரதமரைச் சந்தித்து பேசினார். பிரதமர் மோடி– போரிஸ் ஜான்சன் இடையிலான பேச்சுவார்த்தையின் போது இந்தியா–இங்கிலாந்து இடையே இந்த ஆண்டு இறுதிக்குள் அதாவது அக்டோபர் மாதத்திற்குள் தடையற்ற வர்த்தக ஒப்பந்தத்தை நிறைவேற்ற ஒப்புக்கொள்ளப்பட்டது. ராணுவம் ,பசுமை எரிசக்தி, வர்த்தகம் உள்ளிட்ட பல்வேறு துறைகளில் இருதரப்பு ஒத்துழைப்பு குறித்து இந்தப் பேச்சுவார்த்தையில் ஆலோசிக்கப்பட்டது. மேலும் இந்தோ–பசிபிக் பிராந்தியம், ஐநா பாதுகாப்பு சபை, ஜி-20, காமன்வெல்த், உக்ரைன் போர், ஆப்கானிஸ்தான் விவகாரம் குறித்தும் இருதலைவர்களும் ஆலோசனை நடத்தினர். கடந்த ஆண்டு சிஓபி-26 மாநாட்டை வெற்றிகரமாக நடத்தியதற்கு பிரதமர் மோடி, பிரதமர் ஜான்சனைப் பாராட்டினார். கரியமில உமிழ்வற்ற தூய்மையான எரிசக்தி உற்பத்தி மற்றும் பயன்பாட்டை மேற்கொள்ள இருதலைவர்களும் உறுதி எடுத்துக்கொண்டனர். வரும் 2030-ஆம் அண்டுக்குள் மேற்கொள்ளப்பட வேண்டிய நடவடிக்கைகளின் அமலாக்கம் குறித்து இரு தலைவர்களும் ஆலோசனை மேற்கொண்டனர்.இதன் தொடர்ச்சியாக இரண்டு புரிந்துணர்வு ஒப்பந்தங்கள் கையெழுத்தானது. முன்னதாக, குஜராத்தின் அகமதாபாத்தில் பிரதமர் போரிஸ் ஜான்சன் தமது இந்தியப்பயணத்தை துவக்கினார். சபர்மதி ஆசிரமத்திற்கு சென்ற அவர், வதோதராவில் உள்ள மஸ்வாத் தொழிற்பேட்டையில் ஜேசிபி தொழிற்சாலையைப் பார்வையிட்டார். காந்தி நகர் கிப்ட் சிட்டியில் உள்ள குஜராத் உயிரி தொழில்நுட்ப பல்கலைக்கழகத்திற்கும் அவர் சென்று பார்வையிட்டார். இந்தியாவின் தலைமையின் கீழ், 2023-ல் நடைபெறவுள்ள ஜி-20 உச்சிமாநாட்டில் கலந்து கொள்ளுமாறு போரிஸ் ஜான்சனுக்கு பிரதமர் நரேந்திர மோடி அழைப்பு விடுத்தார். இங்கிலாந்துக்கு வருகை தருமாறு பிரிட்டிஷ் பிரதமரும், பிரதமர் மோடிக்கு அழைப்பு விடுத்தார். அதனை அவர் ஏற்றுக்கொண்டார். மேலும் கூடுதல் விவரங்களுக்கு இந்த ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1819175 —–
ராஜஸ்தான் தோற்றுவித்த தினம் – பிரதமர் வாழ்த்து

ராஜஸ்தான் தோற்றுவித்த தினத்தை முன்னிட்டு பிரதமர் திரு. நரேந்திர மோடி ராஜஸ்தான் மக்களுக்கு வாழ்த்து தெரிவித்துள்ளார். புகழ்மிக்க வரலாறும் உன்னத கலாசாரமும் நிறைந்த வீர புருஷர்கள் விளைந்த பூமியான ராஜஸ்தான் தோற்றுவிக்கப்பட்ட இந்த நன்னாளில் ராஜஸ்தான் மக்கள் அனைவருக்கும் எனது வாழ்த்துகள் என்று பிரதமர் குறிப்பிட்டுள்ளார்.
ஃபிரான்ஸ் அதிபரின் தூதரக ஆலோசகர்  திரு இமானுவேல் பான், பிரதமர் உடன் சந்திப்பு

ஃபிரான்ஸ் அதிபர் மேதகு திரு இமானுவேல் மேக்ரானின் தூதரக ஆலோசகர் திரு இமானுவேல் பான், பிரதமர் திரு நரேந்திர மோடியை ஜனவரி 5, 2023 அன்று சந்தித்துப் பேசினார். ராணுவம், பாதுகாப்பு, இந்தோ-பசிபிக் உள்ளிட்ட முக்கிய கேந்திர கூட்டுமுயற்சியில் இந்தியா மற்றும் ஃபிரான்ஸ் இடையேயான நெருங்கிய ஒத்துழைப்பை பிரதமர் சுட்டிக்காட்டினார். ஜி20 அமைப்பிற்கு இந்தியா தலைமையேற்றிருப்பதற்கு ஃபிரான்ஸ் நாட்டின் ஆதரவை அவர் வரவேற்றார். நட்பின் அடிப்படையிலான ஃபிரான்ஸ் அதிபரின் செய்தியை திரு பான் பிரதமரிடம் தெரிவித்ததோடு, முன்னதாக தேசிய பாதுகாப்பு ஆலோசகர் திரு அஜித் தோவாலுடன் நடைபெற்ற பேச்சு வார்த்தை குறித்து விளக்கம் அளித்தார். எரிசக்தி, கலாச்சாரம் உள்ளிட்ட பரஸ்பர ஈடுபாடு மற்றும் ஒத்துழைப்பு உள்ள இதர துறைகள் குறித்தும் இருவரும் ஆலோசித்தார்கள். அண்மையில் பாலி-யில் அதிபர் திரு மேக்ரானுடனான தமது சந்திப்பை நினைவுகூர்ந்த பிரதமர், இந்தியாவிற்கு வருகை தருமாறு அவருக்கு அழைப்புவிடுத்தார். வெகு விரைவில் இந்தியாவிற்கு வருகை புரிய அதிபர் திரு மேக்ரான் மிக ஆவலோடு இருப்பதாக திரு பான் தெரிவித்தார்.
பிரதமர் திரு நரேந்திர மோடி மற்றும் இஸ்ரேல் பிரதமர் மேன்மைமிகு நஃப்தாலி பென்னட் இடையே தொலைபேசி உரையாடல்

பிரதமர் திரு நரேந்திர மோடி இன்று இஸ்ரேல் பிரதமர் மேன்மைமிகு நஃப்தாலி பென்னட்டுடன் தொலைபேசியில் பேசினார். இந்த ஆண்டின் தொடக்கத்தில் இஸ்ரேலிய பிரதமராகப் பதவியேற்ற மேன்மைமிகு பென்னட்டுக்கு பிரதமர் தனது வாழ்த்துகளை மீண்டும் தெரிவித்தார். சமீபத்திய ஆண்டுகளில் இருதரப்பு உறவில் ஏற்பட்டுள்ள குறிப்பிடத்தக்க வளர்ச்சி குறித்து தலைவர்கள் திருப்தி தெரிவித்தனர். விவசாயம், நீர், பாதுகாப்பு மற்றும் இணைய பாதுகாப்பு போன்ற துறைகளில் இஸ்ரேலுடனான தனது வலுவான ஒத்துழைப்பை இந்தியா பெரிதும் மதிக்கிறது என்று பிரதமர் அழுத்தமாக எடுத்துரைத்தார். இரு தலைவர்களும் ஒத்துழைப்பை மேலும் விரிவுபடுத்துவதற்கான சாத்தியக்கூறுகளை ஒப்புக்கொண்டனர், குறிப்பாக, உயர் தொழில்நுட்பம் மற்றும் புத்தாக்கப் துறைகளில் இது தொடர்பாக எடுக்கப்பட வேண்டிய உறுதியான நடவடிக்கைகள் குறித்து அவர்கள் ஆலோசித்தனர். மேலும், இந்தியா-இஸ்ரேல் உத்திசார் கூட்டாண்மையை மேலும் வளப்படுத்த இருதரப்பு அமைச்சகங்களும் ஒரு வரைபடத்தை தயாரிப்பதற்கான பணியை மேற்கொள்ள முடிவு செய்தனர். இந்தியாவுக்கும், இஸ்ரேலுக்கும் இடையே இராஜதந்திர உறவுகள் நிறுவப்பட்ட 30வது ஆண்டு நிறைவை அடுத்த ஆண்டு நினைவுகூரும் வகையில், மேன்மைமிகு நஃப்தாலி பென்னட்டை இந்தியாவுக்கு வருகை தருமாறு பிரதமர் அழைப்பு விடுத்தார். ரோஷ் ஹஷனாவின் யூதப் பண்டிகைக்கு மேன்மைமிகு பென்னட் மற்றும் இஸ்ரேல் மக்களுக்கு பிரதமர் தனது வாழ்த்துகளையும் தெரிவித்தார்.
நாட்டு மக்களுக்குக்கு பிரதமர் தந்தராஸ் வாழ்த்து

தந்தராஸை முன்னிட்டு பிரதமர் திரு நரேந்திர மோடி நாட்டு மக்களுக்கு வாழ்த்து தெரிவித்துள்ளார். பிரதமர் “धनतेरस के पावन अवसर पर सभी देशवासियों को हार्दिक शुभकामनाएं। भगवान धन्वंतरि हम सबको जीवन में सुख, समृद्धि एवं उत्तम स्वास्थ्य प्रदान करें। என்று தெரிவித்துள்ளார். தந்தராவை முன்னிட்டு அனைவருக்கும் எனது வாழ்த்துகள். இந்த தினம் நமது சமூகத்தில் அமைதியையும் செழிப்பையும் மேம்படுத்தட்டும் என்று பிரதமர் தனது வாழ்த்துச் செய்தியில் தெரிவித்துள்ளார்.
90-வது  இன்டர்போல் பொதுச்சபையில் அக்டோபர் 18 அன்று பிரதமர் உரையாற்ற உள்ளார்

புதுதில்லி பிரகதி மைதானத்தில் அக்டோபர் 18 அன்று பிற்பகல் 1:45 மணியளவில் 90-வது இன்டர்போல் பொதுச்சபையில் பிரதமர் திரு நரேந்திர மோடி உரையாற்ற உள்ளார். 90-வது இன்டர்போல் பொதுச்சபை அக்டோபர் 18 முதல் 21 வரை நடைபெற உள்ளது. இன்டர்போல் அமைப்பின் 195 உறுப்பு நாடுகளைச் சேர்ந்த அமைச்சர்கள், காவல்துறை தலைவர்கள், தேசிய மத்திய புலனாய்வு அமைப்புகளின் தலைவர்கள், காவல்துறையின் மூத்த அதிகாரிகள் உள்ளிட்ட பிரதிநிதிகள் இந்த பொதுச்சபை கூட்டத்தில் பங்கேற்பார்கள். இந்த பொதுச்சபை என்பது இன்டர்போல் அமைப்பின் உச்சநிலை நிர்வாக அமைப்பாகும். இது தனது செயல்பாடு தொடர்பாக, முக்கிய முடிவுகளை எடுப்பதற்கு ஆண்டுக்கு ஒரு முறை கூடுகிறது. இன்டர்போல் பொதுச்சபை கூட்டம், 25 ஆண்டுகளுக்கு பின், இந்தியாவில் நடைபெற உள்ளது. கடைசியாக 1997-ல் நடைபெற்றது. இந்திய சுதந்திரத்தின் 75வது ஆண்டு கொண்டாட்டங்களுடன் இணையும் வகையில், இன்டர்போல் பொதுச்சபையை 2022-ல் புதுதில்லியில் நடத்தவேண்டும் என்ற இந்தியாவின் முன்மொழிவை மாபெரும் ஆதரவுடன் பொதுச்சபை ஏற்றுக்கொண்டது. இந்தியாவின் சட்டம்- ஒழுங்கு முறையின் மிகச்சிறந்த செயல்பாடுகளை ஒட்டுமொத்த உலகத்திற்கு, எடுத்துக்காட்டும் வாய்ப்பை இந்த நிகழ்வு வழங்கும். மத்திய உள்துறை அமைச்சர், இன்டர்போல் தலைவர் அகமது நாசர் அல் ரெய்சி, தலைமை செயலாளர் திரு ஜூர்கென் ஸ்டாக், மத்திய புலனாய்வுப் பிரிவு இயக்குனர் ஆகியோரும் இந்த நிகழ்வில் பங்கேற்பார்கள்.
புதிய இந்தியாவை கட்டமைத்திட உறுதியுடன் இருக்க பிரதமர் வேண்டுகோள்

பிரதமர் திரு. நரேந்திர மோடி அவர்கள், நாட்டு மக்கள் அனைவரும் புதிய இந்தியாவை உருவாக்கிட உறுதிமொழி எடுத்து தங்களது அர்ப்பணிப்பை அறிவிக்க வேண்டும் என வேண்டுகோள் விடுத்தார். பிரதமர், “என்.எம்.மொபைல் செயலியான http://nm4.in/dnldapp-ல், உறுதிமொழி எடுத்து, புதிய இந்தியாவை உருவாக்கிட உறுதிமொழி எடுத்து உங்களின் அர்ப்பணிப்பை அறிவியுங்கள். 12 கோடி இந்தியர்களின் சக்தி மற்றும் சக்தியின் காரணமாக புதிய இந்தியா உருவாகி வருகிறது. இந்த இந்தியா வளர்ச்சிக்கானதாகும். நாம் சுதந்திரம் அடைந்த 75ம் ஆண்டை 2022-ம் ஆண்டில் கொண்டாடும்போது, நாம் காந்தியடிகள், சர்தார் பட்டேல் மற்றும் டாக்டர்.பாபா சாஹேப் அம்பேத்கர் ஆகியோர் பெருமை கொள்ளும் வகையிலான இந்தியாவை நாம் உருவாக்கியிருப்போம்” எனத் தெரிவித்துள்ளார்.
நீத்தார் நினைவு வனம் குஜராத்தின் வரலாற்று நிகழ்வுகளை உறுதிப்படுத்துகிறது: பிரதமர்

2001 ஆம் ஆண்டு ஏற்பட்ட நிலநடுக்கத்தில் பரிதாபமாக உயிரிழந்தவர்களுக்கு அஞ்சலி செலுத்த புஜ்ஜில் உள்ள ஸ்ம்ரிதி வனம் என்று அழைக்கப்படும் நீத்தார் நினைவு வனத்திற்கு மக்கள் வருகை தருவது பற்றி பிரதமர் திரு நரேந்திர மோடி மகிழ்ச்சி தெரிவித்துள்ளார். குஜராத் இன்பர்மேஷன் என்ற டிவிட்டர் முகவரியில் கூறப்பட்டு இருக்கும் ஒரு ட்விட்டருக்கு பதிலளித்து பிரதமர் வெளியிட்டிருக்கும் ட்விட்டர் செய்தியில் கூறியிருப்பதாவது: "2001 ஆம் ஆண்டு ஏற்பட்ட நிலநடுக்கத்தில் பரிதாபமாக உயிரிழந்தவர்களுக்கு அஞ்சலி செலுத்த நீத்தார் நினைவு வனத்திற்கு மக்கள் வருவதைக்காண்பது மகிழ்ச்சியளிக்கிறது. இது குஜராத்தின் வரலாற்று நிகழ்வுகளை உறுதிப்படுத்துகிறது. வரவிருக்கும் மாதங்கள் கட்ச் செல்வதற்கு சிறந்த காலமாக இருக்கும். பாலைவன விழா இருக்கிறது, இப்போது நீத்தார் நினைவு வனமும் இருக்கிறது."